**МОТИВИ**

към Проект на Наредба за изменение и допълнение на Наредба № 2 от 31 Юли 2003г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти (обн., ДВ., бр.72 от 2003г., изм. и доп., ДВ., бр.49 от 2005г., бр.98 от 2012г. и бр.65 от 2016г.)

Проектът на Наредба за изменение и допълнение на Наредба № 2 от 31 Юли 2003г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти е изготвен от работна група, определена със заповед № РД-02-14-573/29.06.2017г. на министъра на регионалното развитие и благоустройството.

Необходимостта от промени в Наредбата се обосновава от:

- промяната в чл. 177, ал. 3 от Закона за устройство на територията, която се направи със Закона за изменение и допълнение на Закона за устройство на територията (ЗИДЗУТ, обн., ДВ, бр. 13 от 07.02.2017г.), съгласно която строежите от четвърта и пета категория се въвеждат в експлоатация въз основа на удостоверение за въвеждане в експлоатация от органа, издал разрешението за строеж, при условия и по ред, определени в наредбата по чл.177, ал. 2 - Наредба № 2 от 31 Юли 2003г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти. Съгласно § 61 от преходните и заключителните разпоредби на ЗИДЗУТ Наредба № 2 от 31 юли 2003г. на МРРБ следва да бъде приведена в съответствие със закона в 6-месечен срок.

- прецизиране на действащите разпоредби и тяхното осъвременяване и привеждане в съответствие с настъпилите промени.

С § 1 е допълнен обхвата на наредбата, като е създадена нова т.2 в чл.1, ал.1, уреждаща условията и реда за регистриране въвеждането в експлоатация на строежите от четвърта и пета категория по чл. 137, ал. 1 и 2 ЗУТ на територията на Република България от органа издал разрешението за строеж, независимо от източника на финансиране. Изменена е и ал.2 от чл.1, като е прецизиран обхвата на строежите не подлежащи на въвеждане в експлоатация по реда на наредбата - специалните обекти, свързани с отбраната и сигурността на страната.

В § 2 е създаден чл. 2а като е определено, че органът издал разрешението за строеж, регистрира въвеждането в експлоатация, и издава удостоверение за въвеждане в експлоатация за строежите от четвърта и пета категория по чл. 137, ал. 1, т. 4 и т. 5 ЗУТ.

С § 3 се създава нова глава трета „а“, регламентираща реда за регистриране въвеждането в експлоатация на строежите от четвърта и пета категория и издаване на удостоверение за въвеждане в експлоатация. В чл.19а е регламентирано от кои лица се подава искане и до кой орган, и изчерпателно са посочени необходимите документи за регистриране и издаване на удостоверение за въвеждане в експлоатация за строежите от четвърта и пета категории.

В чл.19б са определени срокът, в който органът издава или отказва издаване на удостоверение за въвеждане в експлоатация с мотивиран писмен отказ, възможността за извършване на проверка на място, задължението за вписване на минималните гаранционни срокове в удостоверението за въвеждане в експлоатация, лицата на които се връчва издаденото удостоверение за въвеждане в експлоатация или отказа за издаването му.

В чл.19в са определени условията, при които органът отказва издаване на удостоверение за въвеждане в експлоатация и действията, които предприема възложителят при постановен отказ от издаване на удостоверение за въвеждане в експлоатация.

В чл.19г е регламентирано задължението на органа, издал разрешението за строеж за безсрочно съхраняване на удостоверението за въвеждане в експлоатация, заедно с документите по издаването му.

С § 4 в чл.22 е допълнен съставът на лицата, носещи административнонаказателна отговорност за неизпълнение или лошо изпълнение на задълженията, произтичащи от наредбата.

С § 5 се изменя чл.23, ал.2, като е допълнен съставът на лицата, които се наказват по чл. 233 ЗУТ и са прецизирани текстовете във връзка с направените изменения и допълнения в наредбата.

С § 6 е изменен чл.24, като са посочени основанията, по които се наказват длъжностните лица и лицата, които с действията или бездействията си са довели до отказване издаване на удостоверение за въвеждане в експлоатация.

Създават се преходни и заключителни разпоредби, като с § 7 е определен редът за довършване на започнатите производства за регистриране и издаване на удостоверение за въвеждане в експлоатация до влизането в сила на наредбата, с § 8 са посочени основанията за издаването на наредбата, а с § 9 е посочено условието за влизането в сила на наредбата.